Predkladacia  správa

Vláda SR sa vo svojom programovom vyhlásení na roky 2006 – 2010 v rámci programových cieľov zaviazala realizovať ofenzívnu proexportnú politiku vhodnými ekonomickými nástrojmi. V súlade s Programovým vyhlásením vlády SR a Plánom práce vlády na rok 2007 bola Ministerstvom hospodárstva SR vypracovaná „Proexportná  politika Slovenskej republiky na roky 2007 - 2013“, ktorá bola schválená uznesením vlády SR č. 561 z 27. júna 2007. Materiál sa zaoberal strednodobou podporou rozvoja exportu SR s cieľom vytvorenia stabilného podporného piliera aktívnej zahraničnej politiky SR, zameranej na rozvoj slovenského exportu tovaru, investícií a služieb, podporu konkurencieschopnosti firiem SR na medzinárodných trhoch a na stratégiu obchodno-ekonomických záujmov SR v EÚ a v prioritných mimoeurópskych teritóriách.

Materiál „Inštitucionalizácia systému podpory exportu v Slovenskej republike“ nadväzuje na uvedenú stratégiu proexportnej politiky a pokračuje v plnení úloh Plánu práce vlády SR na rok 2007, schválenom uznesením vlády SR č. 55 zo 17. januára 2007 ako úloha C.1.09.1. Realizáciou úlohy boli spoločne poverené Ministerstvo financií SR a Ministerstvo hospodárstva SR.

Garantom realizácie proexportnej politiky je Ministerstvo hospodárstva SR, ktoré v zmysle kompetenčného zákona  zastupuje záujmy Slovenskej republiky v oblasti obchodnej a proexportnej politiky v zahraničí. Na úrovni ústredných štátnych orgánov sa ďalšími formami podpory exportu zaoberajú Ministerstvo pôdohospodárstva SR, Ministerstvo výstavby a regionálneho rozvoja SR a Ministerstvo financií SR. Podporu proexportnej politike poskytuje tiež Ministerstvo zahraničných vecí SR so svojou sieťou ZÚ SR v zahraničí, pričom v oblastiach, kde nie sú vytvorené pracoviská OBEO, zabezpečuje úlohy podľa potreby. K ďalším inštitúciám podporujúcim export patria: 

-	Exportno-importná banka Slovenskej republiky (EXIMBANKA SR),
-	Slovenská agentúra na podporu investícií a obchodu (SARIO),
-	Slovenská agentúra pre cestovný ruch,
-	Slovenská záručná a rozvojová banka, a. s. (SZRB),
-	Slovenská obchodná a priemyselná komora,
-	Národná agentúra pre rozvoj malého a stredného podnikania,
-	Slovenská inovačná a energetická agentúra,
-	Asociácia zamestnávateľských zväzov a združení,
-	Republiková únia zamestnávateľov a pod.

Predložený materiál sa nevenuje všetkým uvedeným inštitúciám, ale len tým inštitúciám v celkovom systéme podpory exportu, u ktorých sa indikovala potreba zlepšenia ich fungovania a rozšírenia činnosti. Ide o agentúru SARIO, ktorá sa zaoberá podporou exportu prostredníctvom podpory rozvoja investícií a obchodu a o finančné inštitúcie, podporujúce export a malé a stredné podnikanie – EXIMBANKU SR a SZRB.

V  rámci príspevkovej agentúry SARIO, nachádzajúcej sa v gescii MH SR, je navrhované posilnenie činnosti SARIO v rámci existujúcej organizácie prostredníctvom zásadného zefektívnenia činnosti SARIO, sprehľadnenia finančných tokov a definovania postavenia dvoch sekcií - investícií a obchodu, ako aj vyjasnenia fungovania SARIO voči zakladateľovi a obchodno-ekonomickým oddeleniam v zahraničí. 
Ide o alternatívu č. 1, navrhovanú v predchádzajúcom materiáli MH SR „Proexportná politika Slovenskej republiky na roky 2007 - 2013“. Navrhovaná reorganizácia SARIO sleduje maximálne efektívne využitie existujúcich disponibilných prostriedkov zo ŠR určených na činnosť SARIO (t. z. bez zvýšenia nárokov na štátny rozpočet), racionálnejšie využitie ľudských zdrojov a zvýšenie kvality poskytovaných služieb slovenským vývozcom a zahraničným investorom. Okrem toho sú  na proexportné programy, určené pre malých a stredných podnikateľov dodatočne kalkulované mimorozpočtové zdroje (Švajčiarsky finančný mechanizmus) a na programy na podporu priamych zahraničných investícií kalkulované prostriedky štrukturálnych fondov EÚ na r. 2007 - 2013. SARIO tiež bude stimulované v určitej obmedzenej miere aj k vyvíjaniu vlastnej zárobkovej činnosti – inkasom za vybrané služby.

Materiál ďalej definuje smerovanie a ciele EXIMBANKY SR na nasledujúce obdobie. Špecifikuje finančné nástroje podpory exportu pri súčasnej snahe v čo najväčšej miere zohľadňovať zámery hospodárskej politiky vlády SR v oblasti podpory exportu a potreby slovenských exportérov. Dotýka sa predovšetkým ponuky poisťovacích služieb a exportných úverov do nových krajín s vysokým potenciálom rastu a s vyšším stupňom rizika. Zohľadňuje rozšírenie produktov pre malých a stredných podnikateľov a podporu exportu s vysokou pridanou hodnotou. Materiál sa taktiež zaoberá návrhmi na potrebné zdrojové posilnenie EXIMBANKY SR, ako aj  legislatívnym zámerom novelizácie zákona o Exportno-importnej banke Slovenskej republiky. 

Do systému podpory exportu patrí aj SZRB, ktorá novými obchodnými produktmi v kombinácii s doteraz uplatňovanými pomáha dotvárať vhodné podnikateľské prostredie pre malých a stredných podnikateľov – budúcich exportérov.

Materiál bol predložený na medzirezortné pripomienkové konanie všetkým povinne pripomienkujúcim subjektom. Vyhodnotenie medzirezortného pripomienkového konania je súčasťou materiálu. K materiálu boli zaslané aj zásadné pripomienky, ktoré sa týkali agentúry SARIO (Ministerstvom školstva SR a Ministerstvom výstavby a regionálneho rozvoja SR). S cieľom odstránenia zásadných rozporov sa dňa 14. 11. 2007 uskutočnilo rozporové konanie na úrovni štátnych tajomníkov MH SR a MŠ SR. Na základe negatívnych výsledkov rozporového konania MH SR dňa 15.11.2007 na porade vedenia rozhodlo, že ustúpi zo svojho pôvodného zámeru reorganizácie SARIO podľa alternatívy č. 2 a pristúpilo na alternatívu č. 1, t. j. zefektívnenie činnosti SARIO v rámci zachovania pôvodnej organizácie. Materiál bol dňa 26. novembra 2007 prerokovaný Hospodárskou a sociálnou radou Slovenskej republiky bez pripomienok. Na rokovanie vlády Slovenskej republiky sa predkladá bez rozporov.

	Predpokladaný dopad na verejné financie, na životné prostredie, na zamestnanosť a na podnikateľské prostredie je vyjadrený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.